Semifinalis onttrek aan Mej. Namibië - Gebeure - Republikein
Friday, May 29th, 16:49:00
20 May 2019 | Gebeure
Tanja Bause - 'n Semifinalis in die Mej. Namibië 2019-kompetisie, ­Michelle Pretorius, het aan die geleentheid onttrek.
Volgens haar ma, me. Anke Pretorius, het Michelle te veel hooi op haar vurk en moes derhalwe dié besluit neem.
"Michelle het met ons die gesprek gehad voordat sy ingeskryf het. Ek en haar pa het vir haar gesê sy kan inskryf, maar dat sy ook haar graad in bourekenkunde dié jaar sal klaarmaak," het sy gesê.
"Ons het vir haar gesê sy saal haarself met te veel goed op omdat sy ook onlangs getrek het én met 'n nuwe werk begin het. Sy het ook geweet dat as sy nie kan byhou nie, die Mej. Namibië-kompetisie eerste geskrap word."
"Michelle het toe vir ons gesê dat sy die eksamen van haar studies met 'n jaar wil uitskuif en ons het nee gesê. Sy het dit ingesien en besluit dat as sy regtig wil, kan sy volgende jaar weer vir Mej Namibië inskryf. Sy was baie hartseer hieroor, maar sy weet dat haar studies nou eerste kom," het Anke gesê.
Volgens haar is dít die rede vir die ontrekking en nié, soos in die sosiale media bespiegel word, oor die kuber-afknouery en kommentare op die Facebook-blad van die Mej. Namibië-semifinaliste nie.
"Ek het geweet dat ek myself vir kritiek blootstel toe ek ingeskryf het. Ek is 'n sterk, onafhanklike vrou wat nie eintlik omgee oor wat ander mense wat my nie ken, oor my te sê het nie.
"Dit het net alles te veel geword - die nuwe werk van 08:00 tot 17:00 en dan nog leer vir die eksamens in die aande. Die kompetisie val nou in die tyd wat die eksamens ook is, en ek moes kies," het Michelle gesê.
Die nasionale direkteur van die Miss Namibia Pageant CC, me. Connie Maritz, het bevestig dat Pretorius onttrek het.
"Die kommentare op sosiale media is wreed, ongeskik en onregverdig. Ek het persoonlik 'n onderhoud met al die semifinaliste gevoer en hulle is almal waardige en pragtige vroue in hul eie reg. Ek weet sommige van die foto's is nie baie vleiend nie, maar die fotograaf moes dit gesien en reggestel het," het Maritz gesê.
"Ons het die jaar besluit om die inskrywings aanlyn te doen omdat almal oor 'n selfoon beskik en alles al hoe meer aanlyn gedoen word. Ons het deur die aanlyn inskrywings baie meisies vanuit alle hoeke van Namibië bereik, baie meer as in die verlede."